Duften af Superliga er væk på Nord Energi Arena i Hjørring. To hjemmekampe i landets næstbedste række har givet to nederlag - i søndags med 0-1 til Fremad Amager, og lørdag kunne ligeledes nedrykkede Vejle tager en 3-0-sejr med hjem fra Vendsyssel. I en sæson, hvor blot ét mandskab kan indløse billet til 3F Superligaen, er det derfor svært at forestille sig, at den svære sæsonstart skal veksles til et nyt ophold i det fineste selskab. Vejle havde skarpheden Vendsyssel kom mildt sagt ikke godt fra land. Forsvaret stod ikke, som det skulle – og det stod heller ikke mål med Vejles kontra-offensiv ret længe. Måltavlen måtte derfor hurtigt justeres. 0-1 til Vejle efter et kvarter. Svenske Diego Montiel fik tid og plads i straffesparksfeltet, og sendte den sikkert forbi Nicolai Flø i VFF-målet. Åbningsmålet til gæsterne satte ikke hjemmeholdet i gang, tværtimod. Tyve minutter efter kunne Vejles Sergey Gryn gøre det til 2-0, og efter pausen blev Vendsyssels Mikkel Frankoch noteret for et uheldigt selvmål til 3-0. Værre blev det, trods alt, ikke. Det havde heller ikke været retvisende. Vejle havde skarpheden, og kunne med 3-0 hente sæsonens første sejr. Tilskuerne på Nord Energi Arena må derimod vente lidt endnu på en hjemmesejr i Hjørring.

Opsummering:
Vendsyssel tabte hjemme med 3-0 til Vejle, der ligesom Hjørring-klubben jagter en hurtig tilbagekomst til landets bedste række.